ভদ্রবাহী ভাষা
ভদ্রবাহী ভাষা (টাকরী: 𑚡𑚛𑚤𑚦𑚭𑚩𑚯) পশ্চিমা পাহাড়ী ভাষাগোষ্ঠীর অন্তর্ভুক্ত একটি ভাষা, যা মূলত উত্তর ভারতের জম্মু ও কাশ্মীর কেন্দ্রশাসিত অঞ্চলের ডোডা জেলার ভদ্রবাহ অঞ্চলে বসবাসকারী জনগোষ্ঠীর ভাষা৷ ইউনেস্কো এই ভাষাটিকে ভারতের বিপন্ন ভাষাগুলির তালিকাভুক্ত করেছে৷ ভাষাটি স্থানীয়ভাবে একাধিক নামে পরিচিত যথা ভদেরওয়াহী, বদ্রওয়ালি, ভদ্রী, ভদ্রোহী, ভদলায়ী এবং ভদলাহী ইত্যাদি৷ ভদ্রবাহ অঞ্চলের ভাষাটির মূল প্রমিত রূপটিকে স্থানীয়ভাবে ভিডলাঈ বলা হয়ে থাকে এবং ঐ উপত্যকায় বৃহত্তর ক্ষেত্রে যোগাযোগের মাধ্যম হিসাবে মান্য এই রূপটিই মূলত ব্যবহার হয়৷ এই রূপটি ছাড়া এই ভাষাটির আরো তিনটি উল্লেখ্য উপভাষা রয়েছে, সেগুলি হলো ভলেসী, পাডরী এবং খাসালী৷ পার্শ্ববর্তী হিমাচল প্রদেশের চম্বা জেলার চুরাহী ভাষার সাথে এই ভাষার সাদৃশ্য রয়েছে৷